На основу члана 15. и члана 53. став 2. Закона о локалним изборима (“Сл. гласни РС”, број: 129/2007, 34/2010 – одлука УС, 54/2011, 12/2020,16/2020 – аутентично тумачење и 68/2020), Општинска изборна комисија у општини Бач, на 19. седници одржаној дана 13. јуна 2020. године, донела је

**РЕШЕЊЕ**

**УСВАЈА СЕ ПРИГОВОР поднет од стране Шаламон Леона из Бача, улица Аугуста Цесарца број 30 и Суроп Андрије из Бача, Економија 1, као основан те се ПОНИШТАВА** Решење Општинске изборне комисије број: 013-1-27-1/2020-I донето на 15. седници Општинске изборне комисије, дана 08. јуна 2020. године.

**ОДБИЈА СЕ** проглашење Изборне листе кандидата под називом Grupa građana: MOJ BAČ-VOLIM BAČ I BORIM SE, ZA SVOJ GRAD!, коју је поднела Grupa građana: MOJ BAČ-VOLIM BAČ I BORIM SE, ZA SVOJ GRAD!.

**Образложење:**

Општинској изборној комисији у општини Бач је дана 05. јуна 2020. године у 22 часа и 40 минута, преко свог овлашћеног лица Grupа građana: MOJ BAČ-VOLIM BAČ I BORIM SE, ZA SVOJ GRAD! поднела захтев за проглашење Изборне листе Grupe građana: MOJ BAČ-VOLIM BAČ I BORIM SE, ZA SVOJ GRAD! уз који је приложила пратећу документацију.

Након прегледа целокупне документације приложене уз предлог за проглашење Изборне листе, утврђено је да иста није комплетна, те је подносиоцу захтева Закључком Општинске изборне комисије у општини Бач од 06. јуна 2020. године, који је подносиоцу уручен истог дана у 13 часова и 40 минута, наложено да ту документацију допуни у складу са датим налозима садржаним у Закључку.

Поступајући по Закључку комисије подносилац ове листе је предао уређену документацију дана 08. јуна 2020. године у 13 часова и 34 минута.

Након уређења захтева за проглашење изборне листе на описан начин, комисија је на својој 15. седници од 8. јуна 2020. године, донела Решење о проглашењу ове изборне листе.

По проглашењу ове изборне листе, на основу члана 52. Закона о локалним изборима, Шаламон Леон и Суроп Андрија, поднели су благовремен приговор против наведеног решења.

У свом приговору подносиоци наводе, да је под редним бројем 2., у предметној изборној листи, наведена као кандидат за одборника у скупштини општине Бач Гордана Ћулибрк из Бача. Наводе да је иста потписала Изјаву о прихватању кандидатуре дана 10. априла 2020. године, те да датум потписивања наведен у овој Изјави, претходи званичном утврђивању облика и садржине тог обрасца од стране Комисије што је не логично и не могуће. Истичу, да је наведена група грађана основана Споразумом о оснивању ове групе који је оверен код Јавног бележника Милице Драгутиновић у Бачкој Паланци дана 28. маја 2020. године. Надаље, указују на чињеницу, да је према свему изнетом Изјава о прихватању кандидатуре прихваћена 38 дана пре потписивања Споразума о оснивању групе грађана те да тиме поменута изјава о прихватању кандидатуре није на закону заснована и не производи никаква правна дејства јер у време потписивања као што је то видљиво из напред наведеног, није ни постојала група грађана чије образовање би представљало правни основ за правну валидност дате Изјаве о прихватању кандидтуре, као што није постојао ни образац за давање те изјаве. Именовани грађани у свом приговору истичу и сумњу да је потпис на тој и таквој изјави аутентичан, јер се именована којој се овај потпис приписује у време потписивања налазила на Малти што је неспорно и општепознато.

Надаље подносиоци приговора додају да је приликом потписивања спорне Изјаве о прихватању кандидатуре за одборника коришћен образац , што је видљиво из приложеног, који није постојао у време потписивања јер је Општинска изборна комисија у општини Бач, као што је већ напред речено овај образац, утврдила својом одлуком донетом 34 дана касније у односу на дан потписивања ове Изјаве, односно 14. маја 2020. године. Подносиоци приговора на наведеним основама предлажу да Општинска изборна комисија у општини Бач након спроведеног поступка преиспита све изнете наводе те да на основу свих наведених материјално правних и формално правних недостатака везаних за поменуту Изјаву о прихватању кандидатуре именованих кандидата односно не законите радње и друго, и правилно утврђеног чињеничног стања, поништи листу у целини, с обзиром да повреда материјалног права у конкретном случају има за последицу довођење у питање валидност и правну ваљаност листе кандидата у целини.

Наведени приговор је комисија разматрала на својој 16. седници одржаној дана 09. јуна 2020. године и донела решење којим је делимично усвојила приговор и то у делу којим је скинут кандидат за одборника под редним бројем 2, Гордана Ђулибрк у изборној листи, сматрајући да је тиме поништена радња у поступку сходно одредбама члана 53. став 2. Закона о локалним изборима, док је приговор у преосталом делу одбила као неоснован.

Незадовољни наведеним решењем Општинске изборне комисије, подносиоци приговора су се обратили жалбом Управном суду дана 11. јуна 2020. године, која је предата том суду у 12 часова и 35 минута. У овој жалби наводе да сматрају да су у конкретном случају испуњени сви услови за поништење проглашене изборне листе у целости, односно да неправилности везане за кандидовање кандидата под редним бројем 2 на изборној листи, Гордане Ћулибрк не треба посматрати као изоловану повреду у односу на остатак листе у целини која је интегрална, јединствена и нераздвојива целина, те да је стога правна последица наведених повреда, поништење решења којим је изборна листа проглашена. Утврђујући одлучне чињенице на основу којих би заузела свој став у поновљеном поступку, комисија закључује у складу са ставом суда израженог у наведеној пресуди да скидање наведеног кандидата Гордане Ћулибрк са изборне листе не представља поништење радње у смислу одредаба члана 53. став 2. Закона о локалним изборима те да се поништењем радње везане за кандидовање овог одборника суштински не би могле обухвати и отклонити све учињене и констатоване неправилности везане за кандидовање овог одборника па је стога донета одлука о поништењу решења о проглашењу предметне изборне листе на којим правним основама се одбија захтев Grupe građana: MOJ BAČ-VOLIM BAČ I BORIM SE, ZA SVOJ GRAD! за проглашење изборне листе Grupe građana: MOJ BAČ-VOLIM BAČ I BORIM SE, ZA SVOJ GRAD!.

Након подношења наведене жалбе Управном суду, исти је донео Пресуду III – 11 Уж.79/2020 дана 12. јуна 2020. године, којом је жалбу именованих усвојио и поништио решење Општинске изборне комисије број: 013-1-27-1/2020-I од 09. јуна 2020. године.

У образложењу ове пресуде, Управни суд наводи као одлучну чињеницу за доношење те пресуде, да је Општинска изборна комисија у општини Бач поступила супротно одредбама члана 53. став 2. Закона о локалним изборима, када је усвојила приговор поднет од стране бирача односно подносилаца жалбе и са листе Grupe građana: MOJ BAČ-VOLIM BAČ I BORIM SE, ZA SVOJ GRAD! , тиме што је скинула кандидата за одборника под редним бројем 2. Ћулибрк Гордану, док је у преосталом делу приговор одбила као неоснован, јер је Општинска изборна комисија у општини Бач могла, уколико је поднети приговор усвојила, само да поништи одлуку или радњу која се приговор побија.

Управни суд наведеном пресудом није прихватио предлог жалилаца да мериторно реши овај изборни спор с обзиром да природа ствари и утврђено чињенично стање не пружају поуздан основ за одлучивање у спору пуне јурисдикције па се ограничио на поништавање ожалбеног решења.

Имајући у виду све напред наведено Општинска изборна комисије је на својој 19. седници одржаној дана 13. јуна 2020. године у 20 часова и 30 минута размотрила целокупне списе предмета везане за предметну изборну листу, њено проглашење и све донете одлуке у овом предмету па је на основу члана 53. став 2. Закона о локалним изборима и упутстава садржаних у образложењу наведене пресуде, донела одлуку као у диспозитиву овог решења.

**ПОУКА О ПРАВНОМ СРЕДСТВУ:** Против овог решења може се изјавити приговор Општинској изборној комисији у општини Бач у року од 24 часа од достављања решења.

**ОПШТИНСКА ИЗБОРНА КОМИСИЈА У ОПШТИНИ БАЧ**

Број: 013-1-40/2020-I

Дана: 13. 06. 2020. године

**Председник Комисије**

-------------------------------------

Драган Предојевић